I denne uge er det udsalgsugen Black Week, og der er derfor tilbud i stort set alle nordjyske butikker og onlineforretninger. Mens flere kunder handler på internettet, oplever de fysiske butikker generelt et fald i salget. Det har fået Aabybro Handelsstandsforening  til at lave en kampagne, der skal få flere til at købe lokalt. - Det er jo nemt i dag at handle på nettet. Man kan ikke tage kampen op 100 procent, men vi vil gøre vores forsøg for at få noget mere lokal handel i år. Derfor har Handelsstandsforeningen investeret i klistermærker, avis- og skærmreklamer, der skal få kunderne til at handle fysisk. Udlodder 10 gavekort til lokale butikker I Aabybro spurgte TV2 Nords reporter flere kunder, hvad de gør, når der skal købes ting og sager. Der var blandede meldinger. - Jeg handler stort set altid online. Man kan altid finde det lidt billigere og finde nogle tilbud, lyder det fra pædagogen Rune Jensen. Fra en gymnasieelev er meldingen dog en anden. - Jeg synes også, det er vigtigt at handle fysisk. Fordi det er tit, de har andet udvalg end på nettet, og man kan finde noget, der er nedsat, mener Emilie Koldkjær. Formanden for den lokale handelsstandsforening mener, at det er vigtigt at holde fast i de levende gågader med butikker. - Jeg synes, det ville være kedeligt, hvis vi ikke havde butikker og man skille købe alt på nettet. Det er da lækkert at kunne gå ned i sin lokale radio/tv-forhandler og kunne købe en gave og prøve det, i stedet for at sende det frem og tilbage flere gange, mener han. Hvis ikke udviklingen vender, kan det nemlig have konsekvenser for byens forretninger. - På længere sigt kan det være, der vil være nogle butikker, der lukker lokalt, fordi hvis alle køber på nettet, så vil butikkerne langsomt lukke, siger Thomas Sørensen. Hvis man handler fysisk i en af de lokale butikker i Aabybro, kan man deltage i lodtrækningen om et af i alt 10 gavekort på hver 1.000 kroner til medlemsbutikkerne.

Opsummering:
De fysiske butikker i Aabybro vil gerne belønne kunderne for at handle lokalt - derfor trækker de lod om 10 gavekort.